Diari Oficial de la Generalitat Valenciana


Sumari del DOGV 8172, del 17-11-2017 (2017/9391)

RESOLUCIÓ de 17 d'octubre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient número 57/17-AIA Segorbe.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8172

Data del DOGV
:   17-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9391


Data del document
:   17-10-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 d'octubre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient número 57/17-AIA Segorbe. [2017/9391]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 57/17-AIA Segorbe.  
  
«Informe d'impacte ambiental  
Expedient: 57/7726-QWP.  
Títol: Projecte tècnic administratiu d'ampliació de la subestació transformadora de 220/66/20 kV ST Segorbe (província de Castelló).  
  
Promotor: Iberdrola Distribución Eléctrica, SAU.  
Òrgan substantiu: Servei Territorial d'Energia (ATRCCT/2016/34/12).  
Localització: paratge Monte de Torcas, terme municipal Segorbe (Castelló).  
  
Descripció del projecte  
La subestació elèctrica denominada ST Segorbe, és una instal·lació existent i en funcionament, situada en el terme municipal de Segorbe (Castelló). El projecte de construcció va ser sotmés a avaluació ambiental, consta l'emissió de declaració d'impacte ambiental mitjançant la Resolució de la Direcció General de Planificació i Gestió del Medi de data 21 de maig de 2003 (expedient 514/0976-EAY). Mitjançant la Resolució d'1 de juliol de 2005, es va aprovar el projecte tècnic d'execució, per a les tensions 220/20 kV. Mitjançant la Resolució de 17 d'agost de 2007, es va aprovar el projecte d'ampliació de la subestació al nivell de tensió 66 kV.  
En l'actualitat, aquesta infraestructura compta amb transformació 220/66/20 kV. Compta amb dos transformadors, un de tensions 220/20 kV i un altre bitensió amb doble secundari 220/66/20 kV i un edifici de control i sala de cel·les de 20 kV. El parc de la xarxa de transport (sistema de 220 kV en intempèrie), és propietat de Red Eléctrica de España, SAU, i els parcs de distribució (sistema de 66 kV en intempèrie i de 20 kV de tipus interior amb aïllament en SF6), pertanyen a Iberdrola Distribución Eléctrica SAU (d'ara en avant, Iberdrola).  
Iberdrola promou l'ampliació de la subestació elèctrica, a fi d'atendre les peticions de nous subministraments en la zona. El projecte preveu la modificació del sistema de 66 kV, sense afectar el sistema de 220 kV ni el de 20 kV. S'instal·larà un nou transformador en 66/20 kV i 50-32 DDX de potència nominal, per a la consolidació dels compromisos de demanda en 20 kV a mitjà termini. S'instal·laran així mateix els corresponents aparells de mesura, comandament, control, protecció i comunicacions necessaris per a l'explotació de la instal·lació i els sistemes de serveis auxiliars. Al seu torn, s'afegirà una posició addicional per a desfer la connexió actual en T de la línia provinent de Sagunt, augmentant la fiabilitat del sistema. L'actuació sobre la dita línia requereix el desmuntatge de l'última obertura de la L/66 kV Sagunt-Segorbe (entre el suport de fi de línia núm. 954129 fins a ST Segorbe) i l'estesa d'aquesta a través del muntatge d'un nou suport fins a la nova posició de línia prevista.  
La reforma (que inclou la construcció del nou suport de línia) es realitzarà en terrenys propietat d'Iberdrola, però exteriors a l'actual tancament perimetral de la subestació. La zona afectada no està preparada per a l'ampliació, per la qual cosa caldrà executar l'explanació, drenatges i xarxa de PAT, així com demolir part del tancament per a la seua ampliació. S'executaran igualment les fonamentacions i bancades per als nous equips, i posteriorment es desmuntaran aquests. Després d'aquesta actuació, la superfície ocupada passarà a ser de 13.955 m².  
  
Tramitació administrativa  
Amb data 3 d'abril de 2017, es va rebre del Servei Territorial d'Indústria i Energia l'expedient relatiu al projecte d'ampliació de la ST 220/66/20 kV Segorbe, en el terme municipal de Segorbe (Castelló), promogut per Iberdrola Distribución Eléctrica SAU. L'autorització del projecte es tramita per l'esmentat òrgan substantiu amb referència ATRCCT/2016/34/12. S'adjunta a l'ofici:  
- Projecte tecnicoadministratiu.  
- Document ambiental.  
- Llistat d'organismes consultats durant la tramitació de l'expedient.  
L'esmentat òrgan substantiu ha sol·licitat informe a l'ajuntament afectat, a Red Eléctrica de España, SAU, i al Servei de Gestió d'Espais Naturals Protegits. Consta la remissió a l'òrgan substantiu, per mitjà d'ofici de 8 de maig de 2017, de sengles informes per part de la Subdirecció General de Medi Natural:  
- Resolució de valoració preliminar de repercussions sobre la Xarxa Natura 2000, emesa pel director general de Medi Natural i d'Avaluació Ambiental en data 9 de maig de 2017. Considerant que no apareixen en la zona espècies prioritàries, segons consulta a la BDBCV; que en l'àmbit del projecte no es troben hàbitats d'interés comunitari, segons consulta a la cartografia interna; que no es veuran afectades microreserves de flora, reserves de fauna i plans de recuperació; que en l'àmbit del projecte estan presents àrees d'interés per a la conservació de la naturalesa, incloses en la Xarxa Natura 2000, no obstant això, aquestes àrees no es veuran afectades de forma negativa; es conclou que el projecte no tindrà efectes apreciables sobre la Xarxa Natura 2000 sempre que es complisca el Reial decret 1432/2008 (en relació amb les línies de connexió amb la ST), pel que el projecte no ha de sotmetre's a avaluació detallada dels seus efectes sobre la Xarxa Natura 2000. Ref.: 152/5729-OI.  
  
- Informe en matèria d'espais naturals protegits, amb el vistiplau del cap de Servei d'Espais Naturals Protegits de data 4 d'abril de 2017. Assenyala que la ST Segorbe no es troba afectada pel PORN del Parc Natural de la Serra Calderona (Decret 77/2001, de 2 d'abril) i conclou que el projecte no està afectat pels instruments d'ordenació i gestió del parc natural de la Serra Calderona. Ref: 579/16.  
  
Vist l'àmbit en què es desenvolupa el projecte i les seues característiques, aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada.  
  
  
Consideracions ambientals  
La ST Segorbe està ubicada en els afores de la població de Segorbe, a uns 3,5 km al sud-est del seu nucli urbà i uns 1,2 km del nucli urbà de Geldo, en el paratge denominat Monte de Torcas. El puig Serradilla constitueix una barrera de separació amb el riu Palància. Es localitza sobre terrenys agrícoles, els quals predominen en les zones més planes, i s'alternen en les zones de més pendent amb els terrenys forestals.  
  
La subestació se situa a escassos metres al nord de l'autovia A-23 i els seus vials de servei, que li serveixen d'accés, i en paral·lel a la qual discorre el ferrocarril. En paral·lel a aquestes infraestructures discorren al seu torn diverses línies elèctriques, la dita franja es constitueix en un corredor d'infraestructures d'elevat grau d'antropització. La parcel·la de la subestació, no queda afectada per riscos naturals rellevants.  
El parc natural més pròxim és el de la Serra d'Espadà situada a 3,5 km cap al nord-est, el de la Serra Calderona queda 4,5 km al sud-oest. La subestació es localitza fora de l'àmbit regulat pels instruments d'ordenació i gestió d'ambdós parcs. Al contrari, es localitza en l'àmbit de la Xarxa Natura 2000, en concret, en el LIC curs mitjà del riu Palància, encara que no es preveu que l'actuació tinga afecció sobre la integritat del lloc, d'acord amb l'estudi d'afecció elaborat i inclòs en el document ambiental, així com amb la resolució emesa per l'òrgan gestor de la xarxa. No s'identifiquen altres elements naturals d'interés que puguen veure's afectats per l'actuació. La proximitat a dos parcs naturals i al riu Palància, incrementa la diversitat faunística de la zona. No obstant això, no es preveu afecció sobre la fauna ateses les característiques de l'actuació i la presència d'altres infraestructures de gran entitat.  
Es té constància de diversos jaciments arqueològics i presència d'elements etnològics en l'entorn de la subestació, cap d'ells afectat per l'actuació.  
No resulta viable la implementació de l'ampliació prevista a l'interior del recinte tancat actual, a causa de la total ocupació d'aquest. Les alternatives valorades consisteixen en la seua realització en qualsevol dels seus laterals. S'ha optat per la solució considerada (ampliació pel nord-oest) pel fet que requereix el moviment d'un volum menor de terres i no està condicionada per la presència de suports de les línies que escometen la subestació. A més, permet l'aprofitament dels accessos existents.  
Durant les obres, s'han previst les mesures necessàries per a evitar vessaments accidentals al sòl per l'ús de maquinària i equips, en particular, evitant la realització de tasques de manteniment en l'enclavament. Els bidons i dipòsit de fluids se situaran sobre cubetes de contenció. El projecte inclou el preceptiu annex de gestió de residus de construcció i demolició, on es preveu l'adequada gestió dels residus. No es preveuen molèsties, atesa l'absència de receptors sensibles pròxims. Finalitzades les obres, es procedirà a la neteja de la zona i restauració dels elements afectats. Es rehabilitaran els talussos exteriors de la subestació.  
  
L'explotació de la ST Segorbe es realitza de forma telecomandada, per la qual cosa no requereix presència humana més que durant la realització de les labors de manteniment. El seu funcionament pot ocasionar molèsties sobre l'entorn, com ara soroll o camps electromagnètics, d'escassa magnitud. El projecte inclou un annex relatiu a camps magnètics generats per la instal·lació i estima en el seu perímetre la presència de nivells inferiors a 1 T. No s'observa la presència d'elements en el seu entorn que puguen veure's afectats per aquesta activitat. La presència de substàncies aïllants, com ara oli mineral i SF6, comporta riscos ambientals que queden minimitzats per les mesures preventives i correctores aplicades, en particular, el seu confinament en sistemes estancs i el seu adequat maneig. S'ha presentat el preceptiu informe de situació de sòl davant de l'òrgan competent, en constituir una activitat potencialment contaminant del sòl. Es valora l'afecció sobre el paisatge de l'actuació, i es conclou l'escassa rellevància d'aquesta. No es preveuen diferències substancials en relació amb el funcionament actual de la instal·lació.  
  
El funcionament de la línia elèctrica L/66 kV Sagunt-Segorbe, la connexió de la qual amb la ST Segorbe es modifica, no s'estima que comporte afeccions ambientals rellevants, ja que es tracta d'una instal·lació existent i en funcionament i no s'han referit fins ara.  
Durant la fase de construcció, es realitzarà un control periòdic per a comprovar l'adopció de les mesures protectores i correctores incloses en el projecte. El control es documentarà en informes de seguiment. En la fase de funcionament es comprovarà l'eficàcia de les mesures preventives implementades, el bon estat del lloc i que no han aparegut afeccions no previstes.  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. L'ampliació de la subestació i reforma de la connexió en 66 kV, es realitza sobre terrenys antropitzats contigus a les instal·lacions existents. No s'estima rellevant la utilització de recursos naturals o la generació de residus. S'adopten les mesures preventives necessàries per a evitar la contaminació i riscos associats a l'execució del projecte i al funcionament de les instal·lacions i equips.  
  
- Ubicació del projecte. La ST Segorbe es localitza en un corredor d'infraestructures on destaca la presència d'eixos de comunicació de gran capacitat. Hi ha barreres físiques (distància, elevacions del terreny, infraestructures de transport) entre la subestació i els elements naturals de major interés i les poblacions.  
- Característiques del potencial impacte. Durant l'execució, les afeccions estaran limitades a la zona d'obres i no hi ha elements naturals sensibles en l'entorn, per la qual cosa els impactes seran poc rellevants i de curta duració, així com reversibles. En la fase de funcionament, no es preveu un increment de l'afecció ambiental derivada directament de l'actuació descrita, es considera que la instal·lació prevista és d'anàlogues característiques a l'existent. L'afecció ambiental indirecta, associada al potencial desenvolupament de noves línies de 66 kV, s'avaluarà a través del procediment d'avaluació ambiental que, si és el cas, corresponga. El projecte permet augmentar la disponibilitat i millorar la fiabilitat del sistema elèctric en la zona.  
  
Consideracions jurídiques  
El projecte d'ampliació de subestació elèctrica (sistema de 66 kV) i modificació de línia elèctrica de 66 kV, en l'àmbit de la Xarxa Natura 2000, constitueix un supòsit d'avaluació d'impacte ambiental simplificada, d'acord amb les previsions de la Llei 21/2013, de 9 de desembre (article 7.2.c).  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de reforma de la subestació elèctrica ST Segorbe, consistent en l'ampliació del sistema de 66 kV i modificació de la connexió de la L/66 kV Sagunt-Segorbe, promogut per Iberdrola Distribución Eléctrica, SAU, en el terme municipal de Segorbe (Castelló), no té efectes significatius sobre el medi ambient, en els termes previstos en aquest informe, sempre que s'ajuste a les previsions del projecte i del document ambiental i sense perjudici de la prèvia obtenció de les autoritzacions sectorials que se li apliquen.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si és el cas, pertoquen en via administrativa o judicial davant de l'acte, si és el cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
  
València, 13 de setembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 17 d'octubre de 2017.- El director general de Medi Natural i d'Avaluació Ambiental: Antoni Marzo i Pastor.